AP เล็งเปิด 18 โครงการใหม่ 2.88 หมื่นลบ. หนุนยอดขายทั้งปีทะลุเป้า
AP เล็งเปิด 18 โครงการใหม่ มูลค่า 2.88 หมื่นลบ. ในช่วงที่เหลือของปี หวังหนุนยอดขายทั้งปีทะลุเป้า 2.6 หมื่นลบ.
11 ส.ค. 2560

นายอนุพงษ์ อัศวโภคิน ประธานเจ้าหน้าที่บริหาร บริษัท เอพี (ไทยแลนด์) จำกัด (มหาชน) หรือ AP เปิดเผยว่า ในช่วง 5 เดือนที่เหลือของปีนี้ (ส.ค.-ธ.ค.) บริษัทพร้อมเปิดตัวโครงการใหม่อีกจำนวน 18 โครงการ มูลค่ารวม 28,750 ล้านบาท โดยเป็นโครงการแนวราบมากถึง 17 โครงการ มูลค่า 19,750 ล้านบาท แบ่งเป็นบ้านเดี่ยว 7 โครงการ และทาวน์โฮม 10 โครงการ และคอนโดมิเนียมร่วมทุน  1 โครงการ LIFE อโศก-พระราม 9 มูลค่า 9,000 ล้านบาท ซึ่งทั้งหมดจะพร้อมเปิดพรีเซลระหว่างช่วงเดือนสิงหาคม-กันยายนนี้
ทั้งนี้ การเปิดโครงการใหม่ดังกล่าว ทำให้บริษัทเชื่อมั่นว่าจะผลักดันให้ยอดขายในปีนี้ทำได้เกินเป้าหมายที่ระดับ 26,000 ล้านบาทได้ หลังในช่วง 7 เดือนแรกปีนี้ (ม.ค.-ก.ค.) ทำยอดขายได้มากถึง 23,300 ล้านบาท เติบโตกว่า 76.9% จากช่วงเดียวกันของปีที่แล้ว และคิดเป็น 89.5% ของเป้าหมายยอดขายในปีนี้
ส่วนภาพรวมการร่วมทุนกับทางกลุ่มมิติซูบิชิ เอสเตล หนึ่งในผู้นำการพัฒนาตลาดอสังหาริมทรัพย์แบบครบวงจรในประเทศญี่ปุ่น ตลอดที่ผ่านมา ได้ดำเนินพัฒนาคอนโดมิเนียมร่วมกันทั้งสิ้น 10 โครงการ มูลค่ารวมกว่า 41,000 ล้านบาท สร้างยอดขายรวมได้มากถึง 80% และ 4 ใน 10 โครงการร่วมทุน ได้แก่ RHYTHM สุขุมวิท 36-38, Aspire รัชดา-วงศ์สว่าง RHYTHM อโศก 2 และ Aspire สาทร-ท่าพระ ก่อสร้างแล้วเสร็จเริ่มส่งมอบแล้วตั้งแต่ต้นปีที่ผ่านมา
โดย ณ วันที่ 31 กรกฎาคม บริษัทมียอดขายรอรับรู้รายได้ (Backlog) มูลค่ามากถึง 34,500 ล้านบาท เป็นโครงการแนวราบมูลค่า 3,820 ล้านบาท ซึ่งคาดว่าจะรับรู้ทั้งหมดภายในปีนี้ และคอนโดมิเนียมมูลค่า 30,680 ล้านบาท โดยจะทยอยรับรู้ไปจนถึงปี 2564
สำหรับผลการดำเนินงานในช่วงครึ่งปีแรกที่ผ่านมามีอัตราการเติบโตที่สูงมากเป็นประวัติการณ์ โดยบริษัทมีรายได้รวมสูงถึง 10,593 ล้านบาท ซึ่งเป็นรายได้ที่รวมผลการดำเนินงานจากคอนโดมิเนียมร่วมทุนในสัดส่วน 51% กับทางกลุ่มมิตซูบิชิ เอสเตท โดยแบ่งเป็นรายได้ที่เกิดขึ้นในช่วงไตรมาส 1 เท่ากับ 5,129 ล้านบาท และไตรมาส 2 เท่ากับ 5,464 ล้านบาท เติบโตจากช่วงเดียวกันของปีก่อน ถึง 23%
ด้านกำไรสุทธิครึ่งปีแรกเท่ากับ 1,162 ล้านบาท เพิ่มขึ้นจากระดับกำไร 981 ล้านบาทในงวดปีก่อน สำหรับยอดขายครึ่งปีแรกบริษัทสามารถสร้างยอดขายรวมได้มากเป็นอันดับที่ 2 ของธุรกิจหรือเท่ากับ 15,000 ล้านบาท